Jaagduiwel sê hy is op pad na begraafplaasArgieffoto (Foto: geralt, Pixabay) Die Ekurhuleni-metropolisie (EMPD) het Sondag vyf motoriste op die N3-noord tussen die Gillooly-wisselaar en die Linksfield-afrit in hegtenis geneem. Hoofsupt. Wilfred Kgasago, woordvoerder van die EMPD, het gesê ŉ 36-jarige man agter die stuur van ŉ VW Polo Vivo is omstreeks 06:30 teen 187 km/h vasgetrek. Hy het beweer hy is op pad na die Alexandra-begraafplaas. ŉ Motorfietsryer is in hegtenis geneem nadat hy omstreeks 05:40 teen 177 km/h betrap is. Die man het beweer hy het die motorfiets getoets aangesien dit ŉ ruk lank nie in gebruik was nie. Die ander drie motoriste is onderskeidelik vasgetrek teen 162 km/h, 166 km/h en 178 km/h. Die verdagtes is by die Bedfordview-polisiestasie aangekla en almal op borgtog van R1 000 vrygelaat. Hulle sal binnekort in die Germiston-landdroshof verskyn.